
	Republika Hrvatska
	

	Visoki prekršajni sud Republike Hrvatske
	                    Broj: Ppž-12355/2021

	Zagreb
	



U   I M E  R E P U B L I K E   H R V A T S K E

P R E S U D A

	Visoki prekršajni sud Republike Hrvatske u vijeću sastavljenom od sutkinja Anđe Ćorluka kao predsjednice vijeća, te Ivanke Mašić i Goranke Ratković kao članica vijeća, uz sudjelovanje više sudske savjetnice Koraljke Polak Medaković kao zapisničarke, u prekršajnom postupku protiv okrivljenog Lovre Kuželja, zbog prekršaja iz članka 39. stavak 1. točka 2. Zakona o sprječavanju nereda na športskim natjecanjima (Narodne novine broj 117/03., 71/06., 43/09. i 34/11.), odlučujući o žalbi tužitelja Ministarstva unutarnjih poslova, Policijske uprave zagrebačke, IV Policijske postaje Zagreb, podnesenoj protiv presude Općinskog prekršajnog suda u Zagrebu broj Pp-19194/2021 od 5. studenog 2021., u sjednici vijeća održanoj 30. rujna 2025.,

p r e s u d i o   j e
	
Odbija se kao neosnovan	 žalba tužitelja Ministarstva unutarnjih poslova, Policijske uprave zagrebačke, IV Policijske postaje Zagreb te se potvrđuje pobijana presuda.

Obrazloženje
 
1. Pobijanom presudom Općinskog prekršajnog suda u Zagrebu broj Pp-19194/2021 od 5. studenog 2021., okrivljeni Lovro Kuželj proglašen je krivim zbog prekršaja iz članka 39. stavak 1. točka 2. Zakona o sprječavanju nereda na športskim natjecanjima te mu je izrečena novčana kazna od 2.000,00 kuna, u koju je na temelju odredbe članka 40. Prekršajnog zakona uračunato vrijeme oduzimanja slobode da 4. i 5. studenog 2021. kao 600,00 kuna kazne, uz pogodnost plaćanja dvije trećine izrečene kazne.

Istom presudom od okrivljenika je oduzet predmet prekršaja, a plaćanja troškova prekršajnog postupka je oslobođen.

2. Protiv te presude pravodobnu žalbu podnio je tužitelj Ministarstvo unutarnjih poslova, Policijska uprava zagrebačka, IV Policijska postaja Zagreb, zbog neizricanja predložene zaštitne mjere.

3. Žalba nije osnovana.

4. Ovaj sud, sukladno odredbi članka 202. stavka 1. Prekršajnog zakona, ispitivao je pobijanu presudu u dijelu u kojem se pobija žalbama i to iz osnova i razloga koje žalitelji navodi, a po službenoj dužnosti je ispitao jesu li počinjene bitne povrede odredaba prekršajnog postupka iz članka 195. stavka 1. točke 6., 7., 9. i 10. navedenog Zakona, jesu li na štetu okrivljenika povrijeđene odredbe prekršajnog materijalnog prava i je li u postupku nastupila zastara prekršajnog progona, te nisu utvrđene povrede na koje ovaj sud pazi po službenoj dužnosti. 

5. Žalitelj je nezadovoljan izostankom određivanja zaštitne mjere iz članka 32. Zakona o sprječavanju nereda na športskim natjecanjima, međutim, žalbeni navodi nisu ocijenjeni osnovanima. Ovaj sud u cijelosti prihvaća sve razloge koje je naveo prvostupanjski sud ne prihvaćajući prijedlog tužitelja. Takve razloge prvostupanjski sud pronalazi u činjenici što se radi o okrivljeniku prethodno nekažnjavanom za iste ili istovrsne prekršaje, koji je u postupku u cijelosti prihvatio odgovornost za svoje ponašanje i time uvjerio sud da ne postoje okolnosti koje upućuju da bi se ponovno mogao protupravno ponašati na sportskim natjecanjima. Suprotno navedenom odnosno razlozima koji su u cijelosti konkretizirani za okrivljenog Lovru Kuželja, tužitelj u žalbi nudi teoretska izlaganja o društvenoj opasnosti prekršaja iz Zakona o sprječavanju nereda na športskim  natjecanjima što ovaj sud apsolutno ne dovodi u pitanje, ali i navode iz kojih bi proizlazila gotovo obligatorna primjena zaštitne mjere, a što nije točno. Sve zajedno individualiziranu i obrazloženu odluku suda prvog stupnja nije dovelo u pitanje.

6. Imajući sve navedeno u vidu, odlučeno je kao u izreci ove presude.

Zagreb, 30. rujna 2025.


Zapisničarka:							Predsjednica vijeća:
Koraljka Polak Medaković, v.r.					Anđa Ćorluka, v.r.

	Presuda se dostavlja Općinskom prekršajnom sudu u Zagrebu u 6 ovjerenih prijepisa.

						   Za točnost otpravka – ovlašteni službenik						   Upraviteljica zajedničke sudske pisarnice

								      Edita Vrkljan

